**Valkoinen pelastaja** (eng. *white savior*) tarkoittaa (yleensä valkoista) etuoikeutettua ihmistä, joka auttaa tai pelastaa (yleensä ei-valkoisia) huono-osaisempia ihmisiä niin, että auttaminen saattaa palvella enemmän itse pelastajaa kuin pelastettavaa, sekä ylläpitää rasistisia stereotypioita.

Valkoisen pelastajan kertomuksen nostaminen tiedotusvälineissä ihailun kohteeksi on kasvattanut "vapaaehtoisturismia", eli toimintaa jossa hyväosaisten maailmantuska lievittyy apua tarvitsevien lyhytkestoisella auttamisella, mutta ei kuitenkaan pyri pitkäkestoiseen muutostyöhön tai korjaamaan rakenteellisia ongelmia. Valkoisen auttajan tarkoitusperät ovat usein hyvät, mutta itse teko voi pahimmassa tapauksessa huonontaa autettavan yhteisön tilannetta. Esimerkiksi ilman lääkärin koulutusta Ugandassa lapsia hoitaneen Renee Bachin huostaan kuoli yhteensä yli sata lasta.

Rasismi
-------

Valkoisen pelastajan kertomus kehitysyhteistyössä ylläpitää kolonialistista näkemystä esimerkiksi Afrikasta, jossa sivistyminen tapahtuu vain valkoisten avustuksella. Auttamistilanteen näkökulma ja toiminta olla kolonialistinen, jossa koetaan että vain länsimailla ja heidän kulttuureillaan on jaettavaa ja opetettavaa.

Länsimaalaisten tekemä kehitysapu tai muu auttamistyö saattaa esittää valkoiset sankarin roolissa. Ei-valkoisten esittäminen mediassa avuttomina kansoina ylläpitää rasistista stereotypiaa heistä passiivisina avuntarvitsijoina, joiden hyvinvointi riippuu valkoisen pelastajan armahduksesta. Asetelmassa valkoiset ja "valkoinen rotu" nähdään muita parempana ja osaavampana ryhmänä.

Ugandalainen *No White Saviors* -kampanja on korostanut, ettei kyse ole siitä, etteivätkö valkoiset olisi tervetulleita auttamaan, vaan siitä, ettei yhteisöjen ulkopuolelta tulevien auttajien tulisi olla kehitysyhteistyön keskiössä tai päähenkilöitä. Kampanja kritisoi rakenteelliset ongelmat sekä paikallisten osaamisen ja kulttuurin sivuuttavaa kolonialistista hyväntekeväisyyttä.

Elokuvissa ja televisiossa
--------------------------

Valkoisen pelastajan kertomus toteutuu esimerkiksi useissa Hollywood-elokuvissa. Esimerkiksi orjuutta käsittelevissä elokuvissa *Piiat*, *Django Unchained* ja *12 Years a Slave* valkoiset sankarit vapauttavat mustat orjuudesta. Vaikka elokuvien aihe on ollut tummaihoiset ja heihin kohdistuva valkoisten harjoittama sorto, korokkeelle on kuitenkin nostettu heitä auttaneet valkoiset.

Vuoden 2009 tieteiselokuvassa *Avatar* valkoinen sotilas liittyy osaksi muukalaisheimoa, ja päätyy pelastamaan koko heimon oman kansansa armeijan hyökkäykseltä. Kyseinen tarinankerronta pitää yllä käsitystä, että vain valkoinen ihminen voi pelastaa muut, ei-valkoiset kansat ja ryhmät. Asetelma esittää ei-valkoiset avuttomina ja riippuvaisina valkoisesta pelastajasta.

Lyhytdokumentti prinssi Williamin tutustumisesta Tansanian luonnonsuojeluprojektiin sai osakseen paljon kritiikkiä edustamastaan valkoisen pelastajan näkökulmasta. Afrikkaa käsittelevässä dokumentissa nähdään vain yksi afrikkalainen muiden haastateltavien ollessa valkoisia kansainvälisiä asiantuntijoita. Dokumenttia kritisoitiin näkökulmasta, jossa valkoisten on tultava pelastamaan villieläimet mustilta ihmisiltä.

Katso myös
----------

* Valkoisen miehen taakka

Lähteet
-------

1. ↑  Raymond Tran: Saving Ourselves From the White Savior Complex *UCSD Guardian*.  25.4.2021. Viitattu 24.8.2021. (englanniksi)
2. 1 2  White Savior complex – Hyväntekijyys ja kolonialismin taakka *AntroBlogi*.  4.2.2020. Viitattu 24.8.2021.
3. ↑  Condé Nast: A Missionary on Trial *The New Yorker*.  3.4.2020. Viitattu 24.8.2021. (englanniksi)
4. ↑  Did children die because of 'white saviour' Renee Bach? *the Guardian*.  17.10.2019. Viitattu 24.8.2021. (englanniksi)
5. ↑  "Valkoisen pelastajan stereotypiasta on hankala päästä eroon" – vielä 1900-luvulla suomalainen lähetystyöntekijä puhui poppamiesten hokkuspokkuksista *www.kirkkojakaupunki.fi*. Viitattu 24.8.2021.
6. ↑  Chelsea C, Elario | Huhtikuuta. 15, 2021: What Is a White Savior and Why Is It Not Good Allyship? *PureWow*.  15.4.2021. Viitattu 24.8.2021. (englanniksi)
7. ↑  Vieraileva Blogisti: Valkoisen pelastajan ilmiö on tunnistettava myös Suomessa :: Fenixhelsinki.com *www.fenixhelsinki.com*.  Arkistoitu 24.8.2021. Viitattu 24.8.2021.
8. ↑  Media näyttää valkoisen näkökulman maailmasta, ja kehitysyhteistyöstä paistaa valkoisen pelastajan syndrooma *Voima*. Viitattu 24.8.2021.
9. ↑  If you’re not uncomfortable, you’re not listening. *No White Saviors*.  Arkistoitu 24.8.2021. Viitattu 24.8.2021. (englanniksi)
10. ↑  Foreign Aid: neo-colonialism or a helping hand? *The Meridian*.  16.8.2020. Viitattu 24.8.2021. (englanniksi)
11. ↑  Noah Berlatsky: 12 Years a Slave: Yet Another Oscar-Nominated 'White Savior' Story *The Atlantic*.  17.1.2014. Viitattu 24.8.2021. (englanniksi)
12. ↑  Emmanuel Ocbazghi: How 'white savior' films like 'The Help' and 'Green Book' hurt Hollywood *Business Insider*. Viitattu 24.8.2021. (englanniksi)
13. ↑  Oscar loves a white savior *Salon*.  22.2.2013. Viitattu 24.8.2021. (englanniksi)
14. ↑  The Guardian: "Valkoinen pelastaja" prinssi William arvosteluryöpyn kohteena: Miksi Afrikan villieläindokumentista puuttuvat kaikki afrikkalaiset? *Yle Uutiset*. Viitattu 24.8.2021.